贈湖州使君李公擇
作者：陳舜俞
朝代：宋

paragraphs: 李侯車騎匆匆出，前騶不鳴隨者急。
不遊臺沼不尋山，獨向城隅小蓬蓽。
城隅蓬蓽謂誰家，太學先生賢已卒。
老妻猶在八十餘，侯來爲問夫人疾。
當時弟子猶五六，連袂追隨慎倉卒。
手調湯藥進盂盤，勞問有無極纖悉。
巷人來觀相歡喜，門外牆頭聞唧唧。
我思康定慶曆間，天下文章極蕭瑟。
讀書不復問義理，破碎幺麽入聲律。
先生始出治庠序，輔養學者尊經術。
自茲道義及生民，晚具纁黄起遺逸。
先生今來骨爲土，名儒大義非前日。
朝登壠坂暮高官，舊學前功付幽黜。
往往昔遊苕霅人，詆諱不敢對以實。
李侯自是江南士，不預吾徒舊堂室。
尊德樂道乃精誠，念老嗟貧固其秩。
魏文伏軾過西河，鄭公名鄉論高密。
古來如君顧無幾，于今走利尤非匹。
人言侯政如此多，試聽風謠百之一。